



Χανιά, 16/12/2021

ΔΕΛΤΙΟ ΤΥΠΟΥ
Νέα εποχή για τον Δημοτικό Κήπο Χανίων – Υπογραφή σύμβασης από τον Δήμαρχο Χανίων, Π. Σημανδηράκη, παρουσία του Περιφερειάρχη Κρήτης, Στ. Αρναουτάκη 

Υπεγράφη σήμερα, Πέμπτη 16/12/2021, το μεσημέρι, από τον Δήμαρχο Χανίων, Παναγιώτη Σημανδηράκη, και τον ανάδοχο εργολάβο η σύμβαση του έργου: «Ανάπλαση Δημοτικού Κήπου Χανίων». Το εν λόγω έργο εντάσσεται στο Περιφερειακό Επιχειρησιακό πρόγραμμα «ΚΡΗΤΗ» 2014 – 2020, και ειδικότερα στις δράσεις Στρατηγικής Βιώσιμης Αστικής Ανάπτυξης (Β.Α.Α.) του Δήμου Χανίων. Ο προϋπολογισμός του έργου ανέρχεται στο ποσό των 841.152, με Φ.Π.Α.
Η υπογραφή της σύμβασης πραγματοποιήθηκε στο ιστορικό Καφέ «Κήπος», παρουσία του Περιφερειάρχη Κρήτης, Σταύρου Αρναουτάκη, του Αντιπεριφερειάρχη Χανίων, Νίκου Καλογερή, των Αντιδημάρχων Τεχνικών Υπηρεσιών, Καθαριότητας & Περιβάλλοντος, Μιχάλη Καλογριδάκη και Μιχάλη Τσουπάκη, αντίστοιχα. 
Της υπογραφής της σύμβασης προηγήθηκε η παρουσίαση του έργου με φωτογραφικές αποτυπώσεις από την Αρχιτέκτονα, στέλεχος της Διεύθυνσης Τεχνικών Υπηρεσιών του Δήμου, Αφροδίτη Παπαδάκη και την Αναπληρώτρια Προϊσταμένη της Δ/νσης Πρασίνου, Περιβάλλοντος & Καθαριότητας, Κατερίνα Κατσιαγάννη. Όπως επισημάνθηκε το έργο αφορά σε εργασίες ανάπλασης του Δημοτικού Κήπου Χανίων και περιλαμβάνει: 
· υψομετρική ενοποίηση των επιπέδων κίνησης (χωμάτινες διαδρομές) με τις επιφάνειες πρασίνου και την επίστρωσή τους με νέο φυσικό υλικό πλήρως προσβάσιμο (χωμάτινο σταθεροποιημένο δάπεδο με κεντρικό οδηγό όδευσης τυφλών), 
· απομάκρυνση των κλουβιών έκθεσης ζώων και διαμόρφωση στους χώρους αυτούς νέων χρήσεων (χώρος παιχνιδιού και αναψυχής) και νέων φυτεύσεων, 
· οργάνωση εξωτερικών χώρων υφιστάμενων κτισμάτων, έτσι ώστε να αναδεικνύονται (ιστορικό καφέ) και να εμπλουτίζονται οι λειτουργίες τους (εξωτερικές εκδηλώσεις βιβλιοθήκης και εκπαιδευτική λειτουργία φυτωρίου), 
· ενίσχυση φυσικού πράσινου περιβάλλοντος με καθαρισμούς, νέες φυτεύσεις, οργανωμένο δίκτυο άρδευσης και οργανωμένη θέση εργασίας για τη συντήρηση του πάρκου,
· ανασχεδιασμό περιοχής παιχνιδιού και δημιουργία και νέων περιοχών θεματικών ανά ηλικία και ανά δραστηριότητα,
· εγκατάσταση νέου αστικού εξοπλισμού και κατάλληλου σύγχρονου φωτισμού και διαμόρφωση σε υφιστάμενη μονάδα νέου wc AμεA για τους επισκέπτες του πάρκου,


· διάνοιξη μιας ακόμα εισόδου από την οδό Χ. Πλουμιδάκη, προσβάσιμη και σε άμεση επαφή με το πάρκο Ειρήνης και Φιλίας,
Ακολούθησαν δηλώσεις στους εκπροσώπους των Μ.Μ.Ε. τόσο από τον Δήμαρχο Χανίων, Παναγιώτη Σημανδηράκη, όσο και από τον Περιφερειάρχη Κρήτης, Σταύρο Αρναουτάκη. Ο Δήμαρχος Χανίων από την πλευρά του εξέφρασε τη χαρά του για την υπογραφή της σύμβασης, «με την οποία εκκινούνται τα έργα για την ανάπλαση του Δημοτικού κήπου Χανίων», όπως χαρακτηριστικά ανέφερε, χαρακτηρίζοντας την «ένα ιδιαίτερα σημαντικό έργο». 
«Η μελέτη αυτή, που εκπονείται από την Τεχνική Υπηρεσία και από την Υπηρεσία Πρασίνου τα τελευταία χρόνια έχει ως στόχο τη διατήρηση της ιστορικότητας του Κήπου και ταυτόχρονα τη βελτίωση της προσβασιμότητας, καθώς και να τον κάνει πιο ελκυστικό στα παιδιά, στις οικογένειες, που αναζητούν ένα χώρο πρασίνου και αναψυχής», παρατήρησε ο κ. Σημανδηράκης, προσθέτοντας ότι όλος ο σχεδιασμός έχει γίνει σύμφωνα με τις ευρωπαϊκές οδηγίες, που διέπουν τη λειτουργία των αντίστοιχων Δημοτικών Κήπων. «Είμαι σίγουρος ότι με την ολοκλήρωση των εργασιών θα μπορούμε να είμαστε όλοι ξανά υπερήφανοι για την εικόνα, τη λειτουργία και τη γενικότερη ανάσα, που θα μπορεί να δίνει ο Δημοτικός Κήπος στους Χανιώτες, στις Χανιώτισσες και στους χιλιάδες των επισκεπτών. Ταυτόχρονα θέλω να τονίσω ότι η υπογραφή αυτή αποτελεί άλλη μία απόδειξη της αγαστής συνεργασίας, που υπάρχει μεταξύ του Δήμου Χανίων και της Περιφέρειας Κρήτης, καθώς η ένταξη στο Πρόγραμμα Βιώσιμης Αστικής Ανάπτυξης, μέσω της υπογραφής του Περιφερειάρχη, είναι αυτή, που εξασφάλισε το 1.400.000 ευρώ, που ήταν ο προϋπολογισμός της μελέτης, και τις 840.000 ευρώ, που είναι και το ποσό της επικύρωσης του διαγωνισμού». 
Μάλιστα, ο Δήμαρχος Χανίων εξέφρασε τη βεβαιότητα ότι μαζί με τα υπόλοιπα σημαντικά έργα, που θα εκτελεστούν εντός του 2022, ο Δημοτικός Κήπος θα αλλάξει την εικόνα της πόλης, βελτιώνοντας την. Κλείνοντας ο κ. Σημανδηράκης, δεν παρέλειψε να  ευχαριστήσει θερμά τους υπηρεσιακούς παράγοντες του Δήμου Χανίων, «που δούλεψαν πολύ σκληρά, ώστε να μπορέσει να ολοκληρωθεί αυτή η μελέτη, απαντώντας σε όλες τις σύγχρονες προκλήσεις, για να μπορέσουμε με ασφάλεια να πούμε ότι κάναμε το καλύτερο δυνατόν για την πόλη και για το μέλλον του σπουδαίου αυτού σημείου», όπως τόνισε.
Ο Περιφερειάρχης Κρήτης, Σταύρος Αρναουτάκης, επεσήμανε από την πλευρά του ότι ακόμα ένα σημαντικό έργο, το οποίο εντάσσεται στο Σχέδιο Βιώσιμης Αστικής Ανάπτυξης του Δήμου και χρηματοδοτείται από την Περιφέρεια προχωρά σήμερα στην υπογραφή της σύμβασης. «Θέλω να εκφράσω την ικανοποίησή μου, γιατί βλέποντας και το έργο στο Ρολόι του Κήπου και το οραματικό σχέδιο, που έχει κάνει η Τεχνική Υπηρεσία του Δήμου Χανίων, πιστεύω πως μέσα από αυτή τη συνεργασία μόνο σημαντικά οφέλη υπάρχουν για ένα τόσο σημαντικό μέρος, όπως ο ιστορικός Κήπος των Χανίων. Ένας χώρος που δεν είναι μόνο για τους Χανιώτες, αλλά για όλους τους Κρητικούς και όλους τους επισκέπτες του νησιού. Εμείς προχωράμε μέσα από το σχεδιασμό, που έχουμε και σε αυτή την προγραμματική περίοδο, αλλά και στη νέα περίοδο με τα σχέδια Βιώσιμης Αστικής 


[bookmark: _GoBack]Ανάπτυξης. Ο Δήμος Χανίων θα έχει πολύ μεγάλο προϋπολογισμό και μπορούμε να οραματιστούμε πάντα μαζί με τον Δήμο, τον Δήμαρχο, τη δημοτική αρχή, την Αντιπεριφέρειά μας, τα έργα, τα οποία θα συμβάλλουν στην αισθητική παρέμβαση, ούτως ώστε να έχουμε πολύ καλύτερο, αισθητικό και φιλοπεριβαλλοντικό αποτέλεσμα. 
Τέλος, ο κ. Αρναουτάκης αναφέρθηκε και στα Νεώρια, κάνοντας λόγο για «μεγάλο στόχο», που προχωρά με το Πολυτεχνείο Κρήτης και μπορεί να ενταχθεί. «Επίσης προχωρά και η συνεργασία για την αξιοποίηση των λοιπών χρηματοδοτήσεων από τα Υπουργεία για έργα στα Χανιά. Πάντα μέσα από τη συνεργασία Περιφέρειας και Δήμου μπορούμε και διεκδικούμε επιπλέον όρους για τους πολίτες των Χανίων, για τους πολίτες της Κρήτης. Συγχαρητήρια Παναγιώτη και στις Υπηρεσίες για το έργο, που έχετε κάνει», κατέληξε στην τοποθέτησή του ο Περιφερειάρχης Κρήτης.
Στον ακόλουθο σύνδεσμο https://youtu.be/N4L-Z_l62uY μπορείτε να παρακολουθήσετε την τοποθέτηση του Δημάρχου Χανίων. Οι δηλώσεις του Περιφερειάρχη Κρήτης είναι διαθέσιμες στον σύνδεσμο https://youtu.be/pHkCYoEdUDo  


                Από το Γραφείο Τύπου
Γραφείο Επικοινωνίας και Δημοσίων Σχέσεων
Τηλ.: 28213 – 41633 | e-mail: press@chania.gr
Τα Δελτία Τύπου του Δήμου Χανίων είναι διαθέσιμα επίσης στον δικτυακό τόπο: www.chania.gr

